SK Úradný vestník Európskej únie C 144/32

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 144/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„NEW SEASON COMBER POTATOES“/„COMBER EARLIES“

ES č.: UK-PGI-0005-0810-11.06.2010

CHZO ( X ) CHOP ( )

1. Názov:

„New Season Comber Potatoes“/„Comber Earlies“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

New Season Comber Potato/Comber Earlies je názov nezrelých zemiakov druhu Solanum tuberosum čeľade Solanaceae. Zemiaky New Season Comber Potato/Comber Earlies sa pestujú zo základných odrôd osiva katalogizovaných v národných registroch odrôd členských štátov EÚ. Musia sa vysádzať, pestovať a zberať vo vymedzenej oblasti v okolí mesta Comber. Sadbové hľuzy sa vysádzajú do riadkov každý rok od začiatku januára. To je omnoho skôr ako v iných častiach Severného Írska, pretože teplejšie podnebie a dobre priepustná pôda vo vymedzenej oblasti znamenajú, že existuje menšie riziko poškodenia mrazom ako v zostávajúcej časti Severného Írska.

Rastliny majú tmavozelené listy a samotné zemiaky sú malej veľkosti (s priemerom 30 až 70 mm) a majú kruhový alebo oválny tvar. Šupa je mäkká, hladká, tenká a uvoľnená, s farbou v závislosti od odrody, pričom dužina je smotanovo bielej farby. Chuť je zemitá, sladká a orechová, čo im dáva charakteristickú chuť „skorých“ zemiakov.

Zemiaky sa predávajú buď voľne podľa hmotnosti, alebo v baleniach rôznej hmotnosti.

3.3. Suroviny (len pri spracovaných výrobkoch):

Neuplatňuje sa.

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Zemiaky New Season Comber Potato/Comber Earlies sa musia vysádzať, pestovať a zberať vo vymedzenej oblasti. Sadbové hľuzy sa vysádzajú do riadkov každý rok od začiatku januára. Hľuzy sa musia zozbierať od začiatku mája do konca júla skôr než dozrejú.

3.6. Osobitné pravidlá pri krájaní, strúhaní, balení atď.:

Neuplatňuje sa.

3.7. Osobitné pravidlá pri označovaní:

Každá škatuľa alebo vrece zemiakov sa označuje fytosanitárnym identifikačným číslom, ktoré vydalo Ministerstvo poľnohospodárstva a rozvoj vidieka pre Severné Írsko, ktoré je špecifické pre jednotlivé poľnohospodárske podniky. To znamená, že každú šaržu možno vysledovať späť do poľnohospodárskeho podniku, v ktorom sa dopestovala.

Miestne je výrobok tradične známy aj ako „Comber Earlies“ a môže sa uvádzať na trh ako taký. Označenie musí obsahovať buď výraz „New Season Comber Potatoes“ alebo „Comber Earlies“.

4. Stručné vymedzenie zemepisnej oblasti:

Vymedzenú oblasť predstavuje oblasť pôvodne opísaná ako kraj Hamilton Montgomery v okolí mesta Comber, zahŕňajúca okres Ards, pričom na juhu ju ohraničuje mesto Ardkeen na polostrove Ards a mestá Crossgar a Killyleagh na západnej strane Strangford Lough, okres North Down a časti obvodov Castlereagh, Belfast a Down na východ od cesty (A7) spájajúcej Carryduff a Killyleagh cez Saintfield a Crossgar.

5. Spojenie so zemepisnou oblasťou:

5.1. Špecifickosť zemepisnej oblasti:

Pôda a podnebie vymedzenej oblasti tvoria základ povesti zemiakov New Season Comber Potato/Comber Earlies. Tejto oblasti dominuje Strangford Lough, najväčšie jazero na Britských ostrovoch. Pôvodný pôdny materiál v okolí jazera Lough je triasový červený pieskovec a štrk. To znamená, že pôda je ľahšia a dobre priepustná. To umožňuje, aby pôda skôr vyschla a zohriala sa rýchlejšie ako v ktorejkoľvek inej časti Severného Írska.

Ochrana, ktorú poskytuje polostrov Ards na východe a pohorie Mourne Mountains na juhu, spolu s juhovýchodnou polohou znamenajú, že podnebie vo vymedzenej oblasti je teplejšie a suchšie ako v iných častiach Severného Írska. Väčšia časť regiónu sa nachádza v nízkych polohách a Strangford Lough má výrazný zmierňujúci vplyv na zimné počasie, takže je omnoho miernejšie ako inde v Severnom Írsku. Pôda je preto teplejšia a suchšia a množstvo slnečného svitu v priebehu roka je pritom najväčšie (približne 1 500 hodín ročne), vegetačné obdobie zemiakov New Season Comber Potato/Comber Earlies sa preto začína skôr ako v prípade zemiakov v ostatnej časti Severného Írska. Zemiaky majú najdlhšie priemerné vegetačné obdobie oproti akejkoľvek inej časti Severného Írska, viac ako 270 dní. Toto podnebie a topografia takisto znamenajú, že vo vymedzenej oblasti je nižšie riziko mrazov.

5.2. Špecifickosť výrobku:

Zemiaky New Season Comber Potato/Comber Earlies sú charakterizované a oceňované na základe ich jedinečného vzhľadu a chuti. Povesť a dopyt po zemiakoch New Season Comber Potato/Comber Earlies sa opiera o skutočnosť, že ide o prvé dostupné zemiaky v Severnom Írsku s jedinečnou chuťou a konzistenciou.

Zemiaky majú zemitú, orechovú príchuť a sú okamžite rozoznateľné vďaka svojej mäkkej, tenkej šupe, ktorá sa často lúpe už v čase nákupu. Vzhľadom na mäkkú uvoľnenú šupu sa zber vykonáva pomaly, aby sa minimalizovalo poškodenie a šupa sa zachovala celistvá. Pestovateľ zemiaky zberá a predáva v ten istý deň.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Uznanie chráneného zemepisného označenia zemiakov „New Season Comber Potatoes/Comber Earlies“ je opodstatnené vzhľadom na ich skorý zber.

Zemiaky „New Season Comber Potatoes/Comber Earlies“ sprevádza povesť o ich kvalite v celom Severnom Írsku, najmä vo východných grófstvach. Táto povesť existuje vo vidieckych oblastiach vo vymedzenej oblasti a v jej okolí, ako aj v blízkych mestách Belfast a Lisburn, kde maloobchodníci a dodávatelia propagujú zemiaky „New Season Comber Potatoes/Comber Earlies“ v obchodoch a na jedálnych lístkoch pre miestnych obyvateľov a turistov.

Povesť zemiakov „New Season Comber Potatoes/Comber Earlies“ a dopyt po nich vyplýva zo skutočnosti, že sú to najskôr dostupné zemiaky a majú jedinečnú chuť a konzistenciu. Podnebie vo vymedzenej oblasti znamená, že pôda schne rýchlejšie, čo znižuje riziko poškodenia mrazom v zimných mesiacoch. To znamená, že vegetačné obdobie sa môže začať skôr ako v prípade zemiakov v ostatnej časti Severného Írska. Pôda je suchšia a ľahšia ako v iných oblastiach Severného Írska. To znamená, že v dôsledku klimatických a topografických podmienok vo vymedzenej oblasti sa hľuzy môžu vysádzať a zberať skôr ako kdekoľvek inde v Severnom Írsku. Možnosť zberu zemiakov „New Season Comber Potatoes/Comber Earlies“ v takom rannom veku znamená, že ich organoleptické vlastnosti sú kvalitatívne odlišné od vlastností zrelých hľúz. Vďaka výraznej zemitej orechovej chuti a charakteristickej mäkkej hladkej šupe získali zemiaky „New Season Comber Potatoes/Comber Earlies“ svoju jedinečnú povesť v celom Severnom Írsku i za jeho hranicami.

Skorá výsadba aj skorý zber, ktoré sú možné v mikroklíme oblasti Comber, prispievajú k jedinečnej chuti a textúre zemiakov „New Season Comber Potatoes/Comber Earlies“. Rastliny rastú rýchlo pri vyšších teplotách a hľuzy rýchlo klíčia.

O skutočnosť, že ide o najskoršie zemiaky v Severnom Írsku, sa opiera povesť, ktorú miestni predajcovia uvedú v tlači, keď dostanú svoju prvú úrodu zemiakov „New Season Comber Potatoes/Comber Earlies“. Spotrebitelia sú okrem toho po zbere ochotní zaplatiť omnoho vyššiu cenu ako za iné dostupné zemiaky.

História vymedzenej oblasti je synonymom pre pestovanie zemiakov a je prepletená s históriou dvoch severoírsko-škótskych rodín Hamiltonovcov a Montgomeryovcov. Prvé roky tohto osídlenia boli zaznamenané v „Montgomeryho rukopisoch“ („The Montgomery Manuscripts“), ktorých autorom je William Montgomery, vnuk Sira Hugha Montgomeryho. Rukopis sa považuje za najstaršiu písomnú zmienku o zemiakoch v Írsku, uvedenú v roku 1606:

„Pani grófka mala hospodárstva aj v Greyabbey a Coineri [Comber], rovnako ako v Newtowne, aby dodávala novousadlíkom a pre svoj dom; a ľahko získala mužov na práce s pluhom a do stodoly, … za čo im dala seno a ročne určité množstvo obilia, dom a záhradu, kde mohli ďalej žiť, a nejaké pozemky na pestovanie ľanu a zemiakov.“

Ide o oblasť zemí Hamiltonovcov a Montgomeryovcov, vrátane Comber, Greyabbey a Newtownards, kde sa zemiaky „New Season Comber Potatoes/Comber Earlies“ stále pestujú. Historické spojenie s pôvodným pestovaním je zjavné, pretože pestovaniu zemiakov Comber sa stále venuje istý počet Hamiltonovcov.

Oblasť Comber bola synonymom pre pestovanie zemiakov po mnohé storočia. Prvá písomná zmienka o zemiakoch v Írsku (v roku 1606) sa vzťahuje na pozemky v Comber, ktoré sa odovzdali na pestovanie zemiakov. Mesto sa naďalej propaguje ako domov zemiakov v Severnom Írsku. Mestská rada propaguje mesto v celom Severnom Írsku ako domov zemiakov v Severnom Írsku a organizuje podujatia a festivaly, ako je „Spud (Potato) Fest“ (festival zemiakov). Reštaurácie a hotely v celom Severnom Írsku propagujú zemiaky „New Season Comber Potatoes/Comber Earlies“ na svojich jedálnych lístkoch ako regionálnu špecialitu a zemiaky možno podávať na mnohé spôsoby, pričom najobľúbenejšie sú jednoducho uvarené s pridaním masla.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) Ú. v. EÚ L 93, 31.3.2006, s. 12.